Màlàyau Jew yamùk uya Jesus yalàppù Caiaphas piyapai Rome pon kon Kopùnayi pata yak.
Koꞌlàma iwechippù màlà,
Jew yamùk wewomùppù tapùi tak pen màlà,
masapùla wakù pe teselu kon yawà eppai tok wechippù Entakaꞌnàppà yattai Utaꞌlettàntok pàk tùutaꞌlettàtok kon pe.
Màlàpàk Pilate wepakkappù tok piyak molopai,
“Yàꞌlà mùkayatàu ken àli pe pùsàlà kàyik winàkàik?”
teppù ya.
Màlàyau tok uya ipàk,
“Àli kuꞌnàippù pe pùla iwessak yau,
ina uya sàlà apyak inepùppù pen eppaino,”
teppù.
Màlàyau Pilate uya tok pàk,
“Yatàk kon eyiwalàꞌnokon àmàlàꞌnokon Law winà ittutantàk kon,”
teppù.
Jew yamùk uya ipàk,
“Tùse ànùꞌlà tùtoppe ina uya iwelittok yak ikussak pùla man,”
teppù.
Sàlà wekkupùppù màlà yàꞌlà yekkwa là weliꞌnàtok yau tùwelittok yekamappù Jesus uya kasa iwekkuttoppe.
Màlàyau Pilate wewontukkappù tapùi tak,
Jesus kàꞌmappù ya molopai yekamappoppù ya,
“Jew yamùk kinù naꞌ àmàlà?”
tukaik.
“Eyiwalà naꞌ wate auya màlà wapùla kaꞌ tùulon kon upàk eyelupai lù?”
tukaik Jesus uya yekamappoppù.
Pilate uya imaimu yeikuppù,
“Jew naꞌ iulà?”
tukaik.
“Àtonpa yamùk molopai paatele yamùk yepulu yamùk uya màlà uyemyak àtùsak.
Yàꞌlà mùkuttai?”
tukaik.
Jesus uya “Itepulu pe wettok màlà sàlà wolù ponalok pen.
Wa iwechi yau,
Jew yamùk uya uyaꞌchi tukaik uyapyoto ton wepantaꞌmappù sàlà uwenai eppaino.
Tùse sàlàpe itepulu pe wettok wechi màlà tùulon pata winàpaino pe,”
teppù.
Màlàpàk Pilate uya ipàk,
“Màlàyau ken naꞌ kin àmàlà?”
teppù.
Jesus uya yeikuppù “Kin àmàlà mùkayaik làkku.
Wentusak màlà sàlà wolù yak molopai uyàpùppù sàlà pàkànsau,
ailon pàk eselupaik.
Tamùꞌnawolon kon ailon winon kon umaimu yetannan,”
teppù Jesus uya Pilate pàk.
Pilate uya Jesus yekamappoppù,
“Yàꞌlà ken màlà ailon?”
tukaik.
Wate tùpo Pilate wepakkatuꞌmappù Jew yamùk piyak,
molopai tok pàk,
“Italumattàtok uya iwenai woton yàꞌlàlà àli yepolo uya pùla man.
Tùse eyeselu kon màlà tewin nà yaꞌchichak lùppù yenpakka uya apyakùꞌnokon Entakaꞌnàppà pàk Utaꞌlettàntok yattai.
Jew Yamùk Kinù yenpakka uya naꞌ iꞌche messatàu?”
teppù Pilate uya tok pàk.
Màlàyau tamùꞌnawàlà tok wentaimeppù,
“Kane,
mùkkàlà pen!
Barabbas làkku iꞌche ina man,”
tukaik.
Barabbas wechippù màlà Roman yamùk yepulu yentaikanàippù pe.